Χρήστος Κ. Βασιλόπουλος

Ο Χρήστος Κ. Βασιλόπουλος  (1941) είναι Ομότιμος Καθηγητής του Τμήματος Θεολογίας του Αριστοτέλειου Πανεπιστημίου Θεσσαλονίκης, στο τομέα της Διδακτικής.

Βιογραφία 
Γεννήθηκε το 1941 στο Θέρμο Αιτωλοακαρνανίας, όπου και ολοκλήρωσε τις εγκύκλιες σπουδές του.Το 1965 υπηρέτησε ως έφεδρος αξιωματικός.  

Σπούδασε Θεολογία και Φιλολογία στο Πανεπιστήμιο Αθηνών.Το 1967 υπηρέτησε ως καθηγητής στο Ιδιωτικό Γυμνάσιο Αγρινίου και από το 1969 έως 1972 δίδαξε ως αναπληρωτής καθηγητής στο Δημόσιο Γυμνάσιο Βόνιτσας Αιτωλοακαρνανίας.Το 1974 διορίστηκε βοηθός στη έδρα της Κατηχητικής και Εγκυκλοπαίδειας της Θεολογίας της Θεολογικής Σχολής, στο Αριστοτέλειο Πανεπιστήμιο Θεσσαλονίκης. Το 1977 συνέχισε τις σπουδές του για τρία χρόνια στην Ιρλανδία, και έλαβε δυο τίτλους: μεταπτυχιακό δίπλωμα στη Χριστιανική Παιδαγωγική από το Institue of Religious Education Mount Oliver, και μεταπτυχιακό δίπλωμα στα Παιδαγωγικά από το National University of Ireland-St.Patrick's College Maynooth. Το 1984 ολοκλήρωσε την συγγραφή της Διδακτορικής Διατριβής με θέμα "Ελευθερία της σκέψης και διδασκαλία του μαθήματος των Θρησκευτικών στη Μέση Εκπαίδευση'', όπου αναγορεύτηκε Διδάκτορας του Τμήματος Θεολογίας.

Ακαδημαϊκή σταδιοδρομία 
Το 1985 εκλέγεται Λέκτορας με γνωστικό αντικείμενο την "Κατηχητική - Παιδαγωγική''. Το 1988 γίνεται Επίκουρος Καθηγητής και το 1992 εκλέγεται Αναπληρωτής Καθηγητής. Από το 1996 υπήρξε καθηγητής της Παιδαγωγικής στο Τμήμα Θεολογίας του Αριστοτέλειου Πανεπιστημίου Θεσσαλονίκης και δίδασκε μαθήματα της ειδικότητάς του. Ήταν Αναπληρωτής Πρόεδρος του Τμήματος της Θεολογίας του Α.Π.Θ από το 2002 - 2004, όπως επίσης και πολλές φορές Διευθυντής του Τομέα Λατρείας, Χριστιανικής Αγωγής και Εκκλησιαστικής Διοίκησης. Ως Πανεπιστημιακός Διδάσκαλος συνταξιοδοτήται το 2008.

Επιστημονικές Δραστηριότητες 
Επί σειρά ετών (1982 - 1998) δίδαξε μαθήματα Παιδαγωγικής και Μεθοδολογίας Διδασκαλίας στις Σχολές Επιμόρφωσης Καθηγητών Μέσης Εκπαίδευσης (ΣΕΛΜΕ και ΠΕΚ) Θεσσαλονίκης, Καβάλας και Βέροιας. Από το 1998 δίδασκε στο Ανοιχτό Πανεπιστήμιο του Δήμου Θεσσαλονίκης. Διατέλεσε μέλος επιτροπών, που συγκροτήθηκαν με αποφάσεις του Υπουργείου Εθνικής Παιδείας και Θρησκευμάτων: α) για τη μελέτη και εκπόνηση νέων Αναλυτικών Προγραμμάτων Α/βάθμιας και Β/βάθμιας Εκπαίδευσης (1992), β) για τη σύνταξη σχεδίου Νόμου, σχετικά με τη δομή και λειτουργία της Εκκλησιαστικής Εκπαίδευσης, γ) για την κριτική νέων σχολικών εγχειριδίων Β' Γυμνασίου και  Γ' Λυκείου και δ) για τη βελτιστοποίηση του Διαθεματικού Ενιαίου Πλαισίου Προγράμματος Σπουδών (Δ.Ε.Π.Π.Σ.) και των Αναλυτικών Προγραμμάτων (Α.Π.Σ.). Επίσης υπήρξε επιστημονικός υπεύθυνος του προγράμματος "Πρακτική Άσκηση Φοιτητών του Τμήματος Θεολογίας του Α.Π.Θ.",  στο  πλαίσιο  του "Επαγγελματικός Προσανατολισμός και Σύνδεση με την Αγορά Εργασίας", όπως και "Πρακτική Άσκηση και Γραφεία Διασύνδεσης του ΕΠΕΑΕΚ  ΙΙ". Ήταν Διευθυντής της Παιδαγωγικής Σειράς με τον τίτλο: "Παιδαγωγικές Μελέτες". Διατέλεσε επιστημονικός υπεύθυνος προγράμματος επιμόρφωσης Θεολόγων καθηγητών που οργάνωσε το Τμήμα Θεολογίας κατά τα ακαδημαϊκά έτη: 1999 έως 2001. Κατά το εαρινό εξάμηνο του ακαδημαϊκού έτους 2002 - 2003 δίδαξε στο Παιδαγωγικό Τμήμα του Πανεπιστημίου της Κύπρου ως Επισκέπτης Καθηγητής. Ίδρυσε και οργάνωσε ως Διευθυντής το εργαστήριο Παιδαγωγικής του Τμήματος Θεολογίας από το 2003. Επί μακρόν ήταν επιβλέπων Καθηγητής μεταπτυχιακών και διδακτορικών διατριβών. Υπήρξε μέλος της  επιστημονικής Επιτροπής του Κέντρου Περιβαλλοντικής Αγωγής και Ευαισθητοποίησης (Κ.Π.Α.Ε.) της Ιεράς Αρχιεπισκοπής Αθηνών.  Υπήρξε επιβλέπων Καθηγητής στην εκπόνηση πολλών Μεταπτυχιακών και Διδακτορικών εργασιών. Επίσης διετέλεσε και Μέλος Επιτροπών και Εκλεκτορικών Σωμάτων, εκλογής Μελών ΔΕΠ σε Πανεπιστήμια της Ελλάδας και της Κύπρου.

Εκδόσεις - Διακρίσεις - Έρευνα 
Η επιστημονική του δραστηριότητα επικεντρώνεται κυρίως στις γνωστικές περιοχές της Μεθοδολογίας της Διδασκαλίας, στη Χριστιανική Παιδαγωγική, Διαπολιτισμική Αγωγή και Δυναμική των Προσωπικών Σχέσεων. Συμμετείχε ως ομιλητής σε μεγάλο αριθμό Συνεδρίων και Ημερίδων. Το συγγραφικό του έργο είναι στα ελληνικά και αγγλικά. Ο Βασιλόπουλος Κ. Χρήστος ήταν πολυγραφότατος επιστήμων με την συγγραφή πολλών Επιστημονικών Μελετών και Άρθρων που δημοσιεύθηκαν σε συλλογικούς τόμους, επετηρίδες, πρακτικά συνεδρίων, περιοδικά και εγκυκλοπαίδειες. Υπήρξε Επιστημονικός Υπεύθυνος Έρευνας Παιδαγωγικής Ομάδας:1) εκπόνησης Εκπαιδευτικού Λογισμικού Πολυμέσων για τα Θρησκευτικά Β’/βάθμιας Εκπαίδευσης α) στα πλαίσια του έργου ΝΑΥΣΙΚΑ του ΥΠΕΠΘ και του Ι.Τ.Υ. (Ινστιτούτο Τεχνολογίας Υπολογιστών) β) στα πλαίσια της ΟΔΥΣΣΕΙΑΣ με τίτλο: «Θρησκευτική Πληροφορική: Ανάπτυξη Πιλοτικού Λογισμικού Πολυμέσων για τη θεματική ενότητα της Θρησκευτικής Αγωγής στη Δευτεροβάθμια εκπαίδευση», 2) εκπόνησης πολυμεσικής (multimedia)  εφαρμογής που αφορά το μάθημα των Θρησκευτικών στο Λύκειο στα πλαίσια του έργου του ΥΠΕΠΘ και του Παιδαγωγικού Ινστιτούτου, με τίτλο: «Αναδιατύπωση και εκσυγχρονισμός των προγραμμάτων σπουδών στον Τομέα των Κοινωνικών Επιστημών ΙΙ και παραγωγή διδακτικού υλικού», 3) εκπόνησης  θεματικού δικτύου "Σχεδιασμός και Ανάπτυξη Σύγχρονου Εκπαιδευτικού Λογισμικού", με τη συμμετοχή των εργαστηρίων  του Α.Π.Θ.: Παιδαγωγικής Θεολογικής, Πειραματικής Παιδαγωγικής Φιλοσοφικής, Επεξεργασίας Πληροφοριών και Υπολογιστών Πολυτεχνικής και Ευφυών Συστημάτων και Τεχνολογίας Λογισμικού Πολυτεχνικής (2005).

Βασική Εργογραφία 
Οι σημαντικότερες  μελέτες του είναι:

 Η αρχή της εποπτείας και η εφαρμογή αυτής εις την διδακτικήν πράξιν, Θεσσαλονίκη, [χ.ό], 1977.
 Ελευθερία της σκέψης και διδασκαλία του μαθήματος των Θρησκευτικών, Α.Π.Θ, 1983.
 Διδακτική των θρησκευτικών στη μέση εκπαίδευση, Θεσσαλονίκη, Κυριακίδης, 1991.
 Ο μαθητής ως κριτήριο του μαθήματος των Θρησκευτικών,Θεσσαλονίκη, Κυριακίδης, 1993.
 Θρησκευτική αγωγή και αυτονομία του παιδιού, Θεσσαλονίκη, Κυριακίδης, 1996.
 Οι Κατηχήσεις του Κυρίλλου Ιεροσολύμων. Ψυχοπαιδαγωγική προσέγγιση,Θεσσαλονίκη, Αφοί Κυριακίδη, 1998.
 Διδακτική του μαθήματος των  θρησκευτικών, Θεσσαλονίκη, Κυριακίδης Α.Ε, 2002
 Αγωγή Νεότητας, Θεσσαλονίκη, Κυριακίδης Α.Ε, 2003 .
 ΠΑΙΔΑΓΩΓΙΚΕΣ ΜΕΛΕΤΕΣ: Παιδαγωγικά Μελετήματα 1, Θεσσαλονίκη, Κυριακίδης Α.Ε, 2006.
 ΠΑΙΔΑΓΩΓΙΚΕΣ ΜΕΛΕΤΕΣ: Σχολική Θρησκευτική Αγωγή 7, Θεσσαλονίκη, Κυριακίδης Α.Ε, 2008.
 Σχολική Θρησκευτική Αγωγή, Θεσσαλονίκη, Βάνιας, 2008.

Παραπομπές

Βιβλιογραφικές πηγές

Προτεινόμενη βιβλιογραφία

Εξωτερικοί σύνδεσμοι 

  https://www.bibliohora.gr/40/1/%CE%9A%CE%B1%CF%84%CE%B7%CE%B3%CE%BF%CF%81%CE%AF%CE%B1/?person=%CE%92%CE%B1%CF%83%CE%B9%CE%BB%CF%8C%CF%80%CE%BF%CF%85%CE%BB%CE%BF%CF%82%2C+%CE%A7%CF%81%CE%AE%CF%83%CF%84%CE%BF%CF%82+%CE%9A.
  https://www.politeianet.gr/sygrafeas/basilopoulos-k-christos-3356
 https://search.lib.auth.gr/Author/Home?author=%CE%92%CE%B1%CF%83%CE%B9%CE%BB%CF%8C%CF%80%CE%BF%CF%85%CE%BB%CE%BF%CF%82%2C+%CE%A7%CF%81%CE%AE%CF%83%CF%84%CE%BF%CF%82+%CE%9A.